SKRIFTLIG FORESPØRGSEL E-3471/02

af Roberta Angelilli (UEN) til Kommissionen

(6. december 2002)

Om: Forvaltning af EU-midler til delkommunerne i kommunen Fiumicino (Aranova, Fregene, Focene, Maccarese, Palidoro, Passoscuro, Torrimpietra)

Integreret kystzoneforvaltning udgør en forpligtelse, som Unionen for længe siden har påtaget sig, og som den for nylig har bekræftet i Europa-Parlamentets og Rådets henstilling af 30. maj 2002(1).

Kommissionen har selv flere gange understreget kystzonernes strategiske betydning både i økonomisk henseende, som beboelseskvarterer, på transportområdet og i forbindelse med fritid, miljø og kultur, og den har ligeledes i sin meddelelse (KOM(2000) 547) redegjort for nødvendigheden af en integreret kystzoneplanlægning i EU for at forhindre, at ukoordinerede sektorrelaterede politikker giver konflikter og endog modarbejder de ønskede virkninger.

Dette er tilfældet i de kystzoner, der henhører under kommunen Fiumicino i regionen Lazio. En oversigt over de offentlige arbejder, som blev offentliggjort i kommunens informationsblad i september, viser, at af de 65 igangværende eller netop afsluttede arbejder vedrører kun 8 kystzonerne, særlig Maccarese og Torrimpietra, mens de øvrige udelukkende berører byområdet i Fiumicino. De øvrige områder i Focene,

Fregene, Passoscuro, Aranova og Palidoro er slet ikke taget med i overvejelserne, selv om de er kendetegnet af de problemer, som er typiske for kystzoner, som f.eks. forringelse af strukturerne, ødelæggelse af habitatområderne, vandforurening, opløsning af det sociale netværk, marginalisering og forringelse af ressourcerne.

Unionen har vist sig lydhør over for behovet for at fremme dialogen mellem de berørte parter i kystzonerne. Kan Kommissionen på denne baggrund oplyse følgende:

1. Har kommunen Fiumicino aldrig forelagt projekter til forbedring og udbygning af sine kystzoner?

2. Har Kommissionen gennemført eller agter den at gennemføre nogen form for kontrol med anvendelsen og fordelingen af de midler, der eventuelt er bevilgede?

3. Hvad mener Kommissionen om dette spørgsmål?

(1) EFT L 148 af 6.6.2002, s. 24.

Svar afgivet på Kommissionens vegne af Michel Barnier

(18. februar 2003)

Det ærede medlem fremhæver med rette kystzonernes strategiske betydning, som den blev understreget i Kommissionens meddelelse(1).

Fiumicino kommune eksisterer siden 1992. Den indgik tidligere i Rom kommune. For den nuværende programmeringsperiode 2000-2006 omfatter EU-strukturfondenes vigtigste interventionsinstrument i Italien uden for landets sydlige del mål 2. Det er formålet at støtte omstillingen af regioner og områder med strukturproblemer. Fiumicino kommune er ikke opført på den liste over områder under mål 2, som Kommissionen opstillede i juli 2000 på grundlag af et forslag fra de italienske myndigheder. Kommunen var heller ikke berettiget til at modtage støtte fra Den Europæiske Fond for Regionaludvikling (EFRU) i perioden 1994-1999.

EU kan dog yde støtte til en række projekter i forbindelse med EU-initiativer og innovationsforanstaltninger, jf. artikel 20 til 24 i forordningen om generelle bestemmelser for strukturfondene(2).

Regionen Lazio er således finansieringsberettiget i forbindelse med Interreg-programmet Vestlige Middelhav, III C Syd. I begyndelsen af 2002 blev denne region også tildelt medfinansiering fra EFRU af 1,56 mio. EUR i forbindelse med et regionalt program med innovationsforanstaltninger i perioden 2002-2004.

Fiumicino kommune hører ikke til de kommuner, der kan modtage strukturstøtte fra EUGFL.

Under det finansielle instrument for udvikling af fiskeriet (FIUF) vil der kunne ydes støtte til regionen Lazio i forbindelse med enhedsprogrammeringsdokumentet Fiskeri, der omfatter hele Italien uden for mål 1 i perioden 2000-2006. De initiativer, der vil kunne medfinansieres i henhold til dette program, omfatter ikke kun interventioner til fordel for fiskerflåden, men også projekter om anlæggelse af kunstige rev til beskyttelse af akvatiske ressourcer, anlæggelse eller indretning af akvakulturanlæg, udstyr i fiskerihavne, opførelse og indretning af anlæg til forarbejdning og afsætning af fiskevarer samt forbedring af fiskeriet i interne farvande og kystnært fiskeri. Til dags dato er der dog ikke blevet udvalgt projekter for regionen Lazio og kommunen Fiumicino i henhold til enhedsprogrammeringsdokumentet.

Europa-Kommissionen opfordrer det ærede medlem til at rette henvendelse til de kompetente italienske myndigheder, navnlig i regionen Lazio. Ifølge oplysninger, som Kommissionen har modtaget fra disse myndigheder, er Fiumicino kommune faktisk omfattet af en områdeaftale for Ostia-Fiumicino og en italiensk lov om støtte til kystkommuner.

(1) KOM(2002) 547endelig udg.

(2) Rådets forordning (EF) nr.1260/1999 af 21. juni 1999 EFT L 161 af 26.6.1999, s. 1.